Promes afta promes be faenali ol hevi eqipmen, oli kasem Batnapni long sentrol Pentecost long tede blong hemi save riperem rod blong olgeta afta long moa long 20 yia we oli bin stap krae.
Nambatri politikol advaisa blong ofis blong praem minista, Jean Baptiste Buleben i talem se tede, ol fes lod blong ol hevi masin olsem buldoza, oli ko so long Batnapni long tede.
Mr Buleben i talem se bae ikat seken lod blong ol hevi masin ia we oli stap redi blong lego Santo blong go long sentrol Pentecost.
Hemi talem se fes wok blong ol hevi equipmen, bae oli mekem, hemi blong riperem rod we hemi go long Narua we hemi wan long olgeta big vilej blong sentrol Pentecost mo main saplaea blong kava ikam long Port Vila, Luganville, rijinol mo intanational maket.
Mr Buleben i talem se afta bae oli komplitim Narua rod, bae oli kam stat long Batnapni blong mekem mantenens blong rod igo kasem long saut Pentecost.
Mantenens blong rod blong sentrol Pentecost, hemi bin kam wan bigfala isiu long tede afta long ol promes we ol man blong politik oli go stap mekem long taem blong kampen blong eleksen. Evri politikol pati, oli kampen blong mantenem rod mo mekem ol niu rod long sentrol pat blong aelan be kasem tede ino kat mo naoia bae hemi tes hapen. Taem we memba blong palaman blong aelan, Charlot Salwai, hemi kam praem minista long las yia, ol pipol blong aelan ia, oli bin kat strong ting ting se aelan blong olgeta, bae hemi stap long top list blong mantenens blong rod mo kolta rod, hemi tekem ples long hem be long kastom blong Pentecost, wan hae tsif blong nakamal, hemi no save kakae bagegen hed blong pig long nakamal blong hem. Hemi givim long tsif blong nara nakamal. Ol pipol blong aelan ia, oli bin wandem mantenens, hemi tekem ples long fes yia blong gavman blong Mr Salwai hemia long las yia finis afta we oli harem se kolta rod, hemi kirap long Tanna mo Malekula. Gavman, hemi eksplenem prosidja blong wok long olgeta be oli riplae se long taem blong kampen, ol man blong politik, oli no tokbaut prosidja long olgeta be oli talem se bae oli mekem gud rod mo mekem niu rod. Long end blong las yia mo stat blong yia ia, ol fama blong sentrol Pentecost, oli kamap wetem wan ting ting mekem straek blong nomo sendem kava ikam long Port Vila blong pulum atensen blong gavman be afta oli luk se bae plande fanili long Port Vila, bae oli stap long problem sapos, oli nomo sendem kava ikam.
Ripot we Gavman website, hemi kasem long sentrol Pentecost long tede, pipol i rili glad blong luk se ol masin, oli go so long Batnapni long tede. Oli talem se maintenens blong rod ia, bae hemi helpem plande ol fama blong pat blong aelan ia. Sentrol Pentecost, hemi ples we hemi fidim maket blong Port Vila mo Luganville wetem renjional mo intanasional maket blong kava. Tede long Port Vila, hemi soem i klia se sapos wan sip, ino pas long wan wik long sentrol Pentecost, evri kava bar, oli sot long kava. Long ol pas wik, hemi lukim tu pipol blong aelan ia, oli pem moa trak mo karem igo long aelan ia. Ol draeva i talem se mentens blong rod long sentrol Pentecost, bae hemi helpem bigwan ol ona blong trak blong olgeta i save stap long taem. Oli talem se wetem kondisen blong rod we istap naoia, hemi no garanti longfala laef blong ol niu trak. Ol ona blong pablik transpot, oli talem se taem we wan niu trak, hemi kasem sentrol Pentecost long tede, afta long wan manis nomo, hemi olsem olsem ol trak ia, oli stap ron wetem ol empti plet bihaen. Oli talem se ol trak oli lusum valiu blong olgeta kuik taem nomo folem rabis kondisen blong rod. Rabis kondisen blong rod long sentrol pat blong aelan ia, hemi mekem se sam long olgeta pablik transpot, oli ronwe mo go stap sevesem not mo saut Pentecost. Hemia, hemi projek blong mantenens blong rod be long saed blong kolta rod, hemi wan difren projek. Gavman website, hemi andastan se projek blong kolta rod long aelan blong Pentecost, hemi nekis projek we bae hemi tekem ples afta long projek blong kolta rod long Tanna mo Malekula.
Rabis kondisen blong rod long aelan blong Pentecost Mr Salwai, hemi kasem plande tok tok from stat we hemi kam memba blong palaman blong aelan ia. Hemi bin go kasem level we hem yet, hemi spendem mani blong hem, blong pem mazut blong mekem sam long olgeta niu rod. Mr Salwai, hemi bin pat tu blong joenem, ol pipol blong Lebati blong oli isum hand blong olgeta o man pawa blong mekem se rod blong trak i save kasem ples blong olgeta. Hemi bin pem ol tul olsem spet mo baramin mo tekem pat blong katem rod blong brek tru long vilej blong olgeta.
Long end blong las yia, Mr Salwai mo minista blong pablik utiliti, Jotham Napat, tufala i bin go visitim blong ful aelan blong Pentecost. Tufala i bin witnesem trak blong tufala i fas long sopmat rod blong pablik.
Mr Napat i talemaut long olgeta tsif mo pipol blong Melsisi se hemi sem blong lukim kondisen blong rod blong sentrol Pentecost mo promesem olgeta se gavman blong Mr Salwai, bae hemi mekem rod blong olgeta.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn